Nhar it-Tlieta li għadda l-Ewroparlamentari tal-Partit Nazzjonalista ħatfu l-okkażjoni biex għal darb'oħra jivvutaw kontra pajjiżna meta kienet qiegħda tittieħed id-deċiżjoni fir-rigward tan-nominazzjoni tal-eks-Ministru Leo Brincat għal post fuq il-bord tal-Qorti Ewropea tal-Awdituri (QEA). Jekk dan ma kienx biżżejjed, ħareġ ċar li huma saħansitra naqsu milli jiddefendu l-integrità tiegħu fi ħdan il-grupp parlamentari tagħhom, il-Partit Popolari Ewropew (PPE), meta Brincat kien qiegħed jiġi assoċjat mal-hekk imsejħin 'Panama Papers'. Dan l-att ta' sabutaġġ seħħ minkejja l-fatt li qatt ma tressqu provi konkreti quddiem il-Parlament Ewropew li setgħu jpoġġu fid-dubju l-integrità u l-kapaċità personali tiegħu. L-att partiġġjan tagħhom wassal biex il-PPE, l-akbar grupp fi ħdan il-Parlament Ewropew, mexa fuq l-eżempju tal-Ewroparlamentari Nazzjonalisti – għażla li wasslet biex il-parti l-kbira tal-voti jduru kontra l-kandidat Malti. Ma jaqbilx mad-deċiżjoni tal-PE F'kummenti li ta lill-gazzetta KullĦadd, Gianni Pittella, il-President tal-grupp tal-Alleanza Progressiva tas-Soċjalisti u Demokratiċi, esprima n-nuqqas ta' qbil tiegħu mad-deċiżjoni meħuda mill-Parlament Ewropew. Huwa spjega li r-rwol ta' awditur fil-Qorti tal-Awdituri huwa wieħed li jirrikjeda persuna kompetenti li hu kapaċi jkopri din il-kariga. "Waqt is-smigħ fil-Kumitat Dwar il-Kontroll tal-Baġit [tal-Parlament Ewropew] is-Sur Brincat wera li għandu l-kapaċità li jkopri dan ir-rwol," spjega Pittella. Minħabba li ħareġ ċar li l-motivazzjoni wara l-vot ta' nhar it-Tlieta kienet waħda partiġġjana, staqsejna lil Pittella jekk jagħmilx sens li l-battibekki ta' bejn il-partiti jaffettwaw il-proċess tal-għażla. "Nemmen li fi kwistjonijiet bħal dawn il-politika partiġġjana għandha titħalla barra," irrisponda il-kap tat-tieni l-akbar grupp politiku tal-Parlament Ewropew. Ġrajja tal-mistħija L-istess ton ta' diżappunt kien preżenti wkoll fi stqarrija maħruġa mill-Kap tad-Delegazzjoni Laburista fil-Parlament Ewropew Alfred Sant li ddeskriva l-vot tal-Membri Parlamentari Ewropej tal-Partit Nazzjonalista kontra Leo Brincat bħala "ġrajja tal-mistħija" fejn Maltin ivvutaw kontra Malti ieħor bi ksur ta' regola tad-deheb ta' din l-istituzzjoni. Sant spjega wkoll li l-voti kontra Brincat inqalbu wara li l-PPE, l-akbar grupp politiku fil-Parlament, iddeċieda li jivvota kontra n-nomina. "Il-PPE għamel hekk wara li l-PN qal lid-deputati tiegħu fil-Parlament Ewropew biex jivvutaw kontra Leo Brincat. Dan sar fuq skuża tal-biki. Matul is-smigħ tiegħu fil-Parlament, Leo Brincat qatt ma ġie kkritikat fuq il-kompetenza, l-esperjenza jew l-integrità tiegħu," saħaq Alfred Sant. Huwa kompla jgħid li b'din l-azzjoni l-ħidma ta' din il-ġimgħa fil-plenarja tal-Parlament Ewropew fi Strasburgu kienet imgħarrqa bil-vot li ttieħed fil-plenarja biex jinqaleb il-ġudizzju favorevoli dwar in-nomina ta' Leo Brincat għall-Qorti Ewropea tal-Awdituri li kienet ħadet il-Kummissjoni tal-Parlament dwar il-kontroll tal-baġit. X'tagħmel il-Qorti Ewropea tal-Awdituri? Skont it-Trattat dwar l-Unjoni Ewropea u t-Trattat Dwar il-Funzjonament tal-Unjoni Ewropea, il-Qorti Ewropea tal-Awdituri hija waħda mis-seba' istituzzjonijiet fi ħdan l-Unjoni Ewropea (UE). Ir-rwol tal-QEA hija li tikkontribwixxi fit-titjib tal-amministrazzjoni tal-finanzi tal-UE, il-promozzjoni tal-kontabbiltà u t-trasparenza, u li taqdi d-dmir ta' għassies indipendenti tal-interessi finanzjarji tal-Unjoni. Ir-responsabbiltà li għandha l-QEA bħala awditur estern indipendenti tfisser ukoll li hija trid tiċċekkja li l-Fondi Ewropej jiġu allokati u użati b'mod korrett li jimxi mar-regolamenti rilevanti biex jinkiseb il-valur mixtieq mill-investiment li jsir bihom. Din l-istituzzjoni hija komposta minn ċittadin wieħed minn kull Stat Membru. Il-proċess tal-għażla Il-membri tal-Qorti Ewropea tal-Awdituri jkunu magħżula minn fost persuni li jagħmlu parti, jew kienu jagħmlu parti, fl-Istat rispettiv tagħhom, minn korpi esterni ta' verifika jew li huma kkwalifikati b'mod speċjali għal din il-kariga. Dawn iridu dejjem joffru garanzija tal-indipendenza tagħhom. Il-membri jinħatru għal perjodu ta' sitt snin, mandat li jista' jkun imġedded. Huma jaħtru minn fosthom il-President tal-Qorti tal-Awdituri għal perjodu ta' tliet snin; mandat li wkoll jista' jkun imġedded. Il-Kunsill Ewropew, wara li jikkonsulta mal-Parlament Ewropew, li min-naħa tiegħu jimxi fuq il-parir tal-Kumitat Dwar il-Kontroll tal-Baġit, jadotta l-lista tal-membri l-ġodda tal-QEA magħmula skont il-proposti mressqa minn kull Stat Membru. Kemm il-Parlament Ewropew, kif ukoll il-Kunsill Ewropew jistgħu jimxu kontra l-parir li jingħatalhom. Madankollu, id-deċiżjoni finali dwar l-approvazzjoni tan-nominazzjoni hija tal-Kunsill. Mhix l-ewwel darba li l-Kunsill Ewropew għażel li jmur kontra l-parir tal-Parlament Ewropew. Fil-fatt, fl-aħħar snin kellna żewġ każijiet ta' din ix-xorta: fl-2013 meta l-Kunsill approva n-nomina ta' Neven Mates tal-Kroazja, u fl-2016 meta ġiet milqugħa dik ta' Janusz Wojciechowski tal-Polonja. Ta' min isemmi li l-approvazzjoni tan-nomina kemm ta' Mates, kif ukoll Wojciechowski, kienu ferm aktar kontroversjali minn dik ta' Brincat. Dan hekk kif il-kandidatura tagħhom kienet opposta kemm mill-Kumitat għall-Kontroll tal-Baġit tal-PE kif ukoll mill-Parlament inniffsu, b'kuntrast għal dik ta' Brincat li kienet opposta biss minn dan tal-aħħar. KAŻIJIET META L-MEPS NAZZJONALISTI ĦADMU KONTRA MALTA FIL-UE • L-MEPs Nazzjonalisti jikkritikaw lil Malta fil-Parlament Ewropew waqt id-dibattitu rigward l-iskema ta' ċittadinanza b'investiment (2013-2014) • David Casa jitlob lill-Unjoni Ewropea tinvestiga lil Malta rigward il-proċess ta' prokurament tal-power station ta' Dellimara (2015) • L-MEPs Nazzjonalisti jħammġu isem Malta fid-dibattiti li saru fil-PE dwar il-Panama Papers (2016) • L-MEPs Nazzjonalisti jonqsu milli jappoġġaw in-nomina ta' Dr Toni Abela għal post fil-bord tal-Qorti Ewropea tal-Awdituri (2016) • L-MEPs Nazzjonalisti jħeġġu lill-Partit Popolari Ewropew biex jivvota kontra n-nominazzjoni ta' Leo Brincat għal post fil-bord tal-Qorti Ewropea tal-Awdituri (2016)